Predlog DIREKTIVA EVROPSKEGA PARLAMENTA IN SVETA o spremembi Direktive 2004/40/ES o minimalnih zdravstvenih in varnostnih zahtevah v zvezi z izpostavljenostjo delavcev tveganjem, ki nastajajo zaradi fizikalnih dejavnikov (elektromagnetnih sevanj) (18. posamična direktiva v smislu člena 16(1) Direktive 89/391/EGS) /* COM/2012/015 konč. - 2012/0003 (COD) */





OBRAZLOŽITVENI MEMORANDUM 1. OZADJE PREDLOGA 1.1. Razlogi za predlog in njegovi cilji Cilj tega predloga je do 30. aprila 2014 odložiti rok za prenos Direktive 2004/40/ES[1] Evropskega parlamenta in Sveta z dne 29. aprila 2004 o minimalnih zdravstvenih in varnostnih zahtevah v zvezi z izpostavljenostjo delavcev tveganjem, ki nastajajo zaradi fizikalnih dejavnikov (elektromagnetnih sevanj) (18. posamična direktiva v smislu člena 16(1) Direktive 89/391/EGS). Leta 2006 je medicinska skupnost Komisijo seznanila s svojimi pomisleki glede izvajanja te direktive, pri čemer je trdila, da bi mejne vrednosti izpostavljenosti, ki jih določa ta direktiva, nesorazmerno omejile uporabo in razvoj medicinske uporabe magnetne resonance (MR), ki danes šteje za nepogrešljiv instrument pri diagnostiki in zdravljenju več bolezni. Druge industrijske panoge so v nadaljevanju izrazile svoje pomisleke glede posledic Direktive na njihove dejavnosti. V odgovor na te pomisleke je Komisija sprejela vrsto ukrepov. Da bi se Komisiji omogočila izvedba poglobljene analize in predlaganje sprememb, je bil rok za prenos Direktive s 30. aprila 2008 odložen na 30. april 2012 z Direktivo 2008/46/ES[2] Evropskega parlamenta in Sveta z dne 23. aprila 2008 o spremembi Direktive 2004/40/ES o minimalnih zdravstvenih in varnostnih zahtevah v zvezi z izpostavljenostjo delavcev tveganjem, ki nastajajo zaradi fizikalnih dejavnikov (elektromagnetnih sevanj). Komisija je temeljito proučila razmere, analizirala zadnje znanstvene študije, vključno s tisto, ki jo je začela Komisija, o negativnem učinku, ki bi ga lahko imele mejne vrednosti izpostavljenosti iz Direktive na medicinsko uporabo tehnik slikanja z magnetno resonanco (MR). Komisija je po večjem številu posvetovanj z zainteresiranimi stranmi in ob upoštevanju zadnjih znanstvenih priporočil[3] dne 14. junija 2011 sprejela predlog COM(2011) 348 za novo direktivo, ki naj bi spremenila in zamenjala Direktivo 2004/40/ES, s ciljem zagotavljanja visoke ravni varovanja zdravja in varnosti delavcev, hkrati pa omogočanja medicinski in drugim industrijskim dejavnostim, ki uporabljajo elektromagnetna polja, nadaljnjo uporabo in razvoj. Sprejetje je bilo odloženo v glavnem zaradi tega, ker so bila nova mednarodna priporočila za izpostavljenost delavcev in javnosti elektromagnetnim sevanjem objavljena šele decembra 2010, ne pa leta 2009, kot se je pričakovalo. Poleg tega je cilj predloga COM(2011) 348 posodobitev in izboljšanje znatnega števila drugih določb Direktive 2004/40/ES; prav tako uvaja nekatere nove elemente, da bi se delodajalcem, zlasti malim podjetjem, olajšalo izvajanje ukrepov. Ko bo predlog Komisije sprejet, bosta Evropski parlament in Svet nemudoma začela z delom za spremembo Direktive 2004/40/ES pred 30. aprilom 2012. Vendar zaradi · tehnične zapletenosti zadeve, ki zahteva dolgotrajne razprave z nacionalnimi izvedenci, · zelo različnih pogledov na nekatere ključne določbe predloga ni verjetno, da bosta Evropski parlament in Svet končala postopek sprejetja pred 30. aprilom 2012. V teh okoliščinah bi potrebovali novo direktivo, ki bi drugič odložila rok za prenos Direktive 2004/40/ES. Preprečiti moramo zelo negotovo pravno situacijo, ki bi nastala po 30. aprilu 2012, saj bi do takrat vse države članice morale prenesti sedanjo Direktivo 2004/40/ES, če ni bi bilo nadaljnjega ukrepanja. Ta pravna negotovost bi imela dve posledici: – Komisija bi načeloma morala začeti postopke za ugotavljanje kršitev zaradi nesporočanja ukrepov za prenos proti kateri koli državi članici, ki še ni prenesla Direktive; – Direktiva 2004/40/ES bi začela imeti neposreden vertikalni učinek v nacionalnem pravnem redu vseh držav članic in državljani bi lahko dali svoje vlade na sodišče zaradi neizvajanja Direktive. Menimo, da je primerno odložiti rok za dve leti, da bi imela Evropski parlament in Svet dovolj časa za razpravo in dosego kompromisa na podlagi predloga Komisije COM(2011) 348 za novo direktivo, ki bi posodobila in izboljšala določbe Direktive 2004/40/ES, pri čemer bi razveljavila in nadomestila začetno Direktivo. 1.2. Direktiva 2004/40/ES Direktiva 2004/40/ES je 18. posebna direktiva v smislu člena 16(1) Direktive Sveta 89/391/EGS z dne 12. junija 1989 o uvajanju ukrepov za spodbujanje izboljšav varnosti in zdravja delavcev pri delu. Obravnava kratkoročne škodljive vplive na zdravje delavcev, ki so pri delu izpostavljeni elektromagnetnim sevanjem. Določbe Direktive so minimalne zahteve in vsaka država članica lahko sprejme strožje predpise. Direktiva določa mejne vrednosti izpostavljenosti za časovno spremenljiva električna, magnetna in elektromagnetna sevanja s frekvencami od 0 do 300 GHz[4]. Noben delavec ne more biti izpostavljen vrednostim sevanja, ki presegajo te mejne vrednosti, določene na podlagi učinkov na zdravje in bioloških presoj. Direktiva predvideva opozorilne vrednosti za časovno spremenljiva sevanja in tudi za statična sevanja. Te vrednosti so neposredno merljive in označujejo prag, nad katerim morajo delodajalci sprejeti enega ali več ukrepov iz Direktive. Upoštevanje teh opozorilnih vrednosti bo zagotovilo skladnost z ustreznimi mejnimi vrednostmi izpostavljenosti. Mejne vrednosti iz Direktive so bile določene na podlagi priporočil, ki jih je leta 1998 pripravila organizacija ICNIRP, ki je svetovno priznana kot avtoriteta na področju ocene učinkov tovrstnega sevanja na zdravje. ICNIRP tesno sodeluje z vsemi mednarodnimi organizacijami, kot so Svetovna zdravstvena organizacija (WHO), Mednarodna organizacija dela (ILO), Mednarodno združenje za zaščito pred sevanjem (IRPA), Mednarodna organizacija za standardizacijo (ISO), Evropski odbor za elektrotehnično standardizacijo (CENELEC), Mednarodna elektrotehniška komisija (IEC), Mednarodna komisija za osvetlitev (CIE), Inštitut inženirjev elektrotehnike in elektronike (IEEE) itd. Direktiva temelji na načelu preprečevanja, ki je v bolj splošnem smislu že vzpostavljeno z okvirno Direktivo 89/391/EGS: – vsi delavci, ne glede na področje dejavnosti, izpostavljeni enakim tveganjem, imajo pravico do enake ravni varovanja; – obveznost za delodajalca, da določi in oceni tveganja; – odprava tveganj ali, če to ni možno, zmanjšanje opredeljenih tveganj na minimum; – ustrezne informacije, usposabljanje zadevnih delavcev in posvetovanje z njimi; – ustrezen zdravstveni nadzor. Direktiva se uporablja brez izjeme za vsa področja dejavnosti, v nacionalne zakonodaje pa jo je treba prenesti najpozneje 30. aprila 2012, če se ne sprejmejo nobeni nadaljnji ukrepi. Med razpravami pred sprejetjem Direktive je bil v Svetu in Evropskem parlamentu podrobno obravnavan poseben primer medicinskega slikanja z magnetno resonanco. Nacionalni strokovnjaki z inštitutov, kot so National Radiation Protection Board (NRPB, Združeno kraljestvo), Institut national de recherche et de sécurité (INRS, Francija), Finski inštitut za zdravje pri delu (FIOH, Finska) in Bundesamt für Strahlenschutz (BfS, Nemčija), so zagotovili tehnično podporo za pogajanja v Svetu. Predsedstvo Sveta je večkrat zaprosilo za mnenje ICNIRP-ja. V odsotnosti kakršnega koli dokaza nezaželenega učinka sta Evropski parlament in Svet sprejela Direktivo z določenimi spremembami vrednosti, ki jih je prvotno predlagala Komisija. Te so vključevale nepostavitev mejne vrednosti izpostavljenosti za statična magnetna polja, bistveno sestavino slikanja z magnetno resonanco (MRI – medical resonance imaging), zato ker je bila ta vrednost spremenjena v skladu z zadnjimi znanstvenimi spoznanji, ki so postala dostopna v času sprejetja Direktive. 1.3. Predlog COM(2011) 348 za novo direktivo Cilj gornjega predloga je posodobiti in izboljšati določbe Direktive 2004/40/ES, pri čemer jo razveljavlja in nadomešča. Predlog ohranja več pomembnih načel in določb iz Direktive 2004/40/ES. Najpomembnejše spremembe, ki jih predlog uvaja ob upoštevanju najnovejših znanstvenih spoznanj na tem področju, so: – jasnejše opredelitve pojmov, zlasti glede škodljivih vplivov na zdravje (člen 2 Direktive 2004/40/ES); – vključitev revidiranega sistema za mejne in referenčne vrednosti, ki se razlikujejo od sedanjih mejnih in opozorilnih vrednosti, v območju od 0 do 100 kHz (to bo vplivalo na člena 2 in 3 Direktive 2004/40/ES ter na njeno prilogo); – uvedba kazalnikov za lažje opravljanje meritev in izračunov (člen 3(3)) ter za smernice glede upoštevanja merilne negotovosti. Zakonodaja o varnosti izdelkov z direktivama 1999/5/ES in 2006/95/ES zagotavlja, da javnost vključno z delavci ni izpostavljena vrednostim, ki bi presegale tiste iz Priporočila 1999/519/EGS, če se izdelki uporabljajo za predvidene namene. Ker so vrednosti za javnost nižje kot tiste za delavce in zajemajo varovanje pred dolgotrajnimi vplivi, skladnost s tema direktivama v teh okoliščinah zagotavlja zadostno varovanje; – uvedba smernic za zagotovitev enostavnejših, a učinkovitejših ocen tveganja (člen 4) za lažje vrednotenje ter manjšo obremenitev za MSP; – uvedba omejene, a ustrezne prožnosti s predlogom nadzorovanega okvira za omejena odstopanja za industrijo od opozorilnih in mejnih vrednosti. Predlog vključuje dve posebni odstopanji, eno za medicinsko uporabo z magnetno resonanco (MR), drugo za oborožene sile. Tretje odstopanje je za občasne razmere, zanj veljajo strog nadzor in odobritev držav članic, ki ji sledi vrednotenje. Države članice morajo Komisiji poročati o vsaki dodeljeni odobritvi. Ta tri odstopanja, ki so rezultat intenzivnega posvetovanja z vsemi zainteresiranimi stranmi in imajo dobro opredeljeno področje delovanja, zagotavljajo visoko raven varovanja zdravja in varnosti, hkrati pa zagotavljajo, da niso medicinske in industrijske dejavnosti po nepotrebnem ovirane, – vključitev utemeljitve za zdravstveni nadzor (člen 8); – namenitev posebne pozornosti posebnemu primeru medicinske uporabe z magnetno resonanco in s tem povezanih dejavnosti ter – možnost dopolnilnih nezavezujočih ukrepov, kot je nezavezujoči praktični vodnik. 2. POSVETOVANJE Z ZAINTERESIRANIMI STRANMI IN OCENA UČINKA 2.1. Posvetovanje z zainteresiranimi stranmi Posvetovanje s Svetovalnim odborom za varnost in varovanje zdravja pri delu Predstavniki socialnih partnerjev in vladni predstavniki 27 držav članic v Svetovalnem odboru za varnost in varovanje zdravja pri delu, ki so se sestali na plenarnem zasedanju 1. decembra 2011, so se pozitivno izrazili o odlogu roka za prenos Direktive 2004/40/ES v nacionalni pravni red držav članic v izogib razmeram pravne negotovosti po 30. aprilu 2012 in da bi Evropski parlament in Svet imela dovolj časa za dosego kompromisa o predlogu Komisije COM(2011) 348. Posvetovanje s socialnimi partnerji EU Zaradi narave predloga, ki vpliva samo na datum prenosa Direktive, ne da bi spreminjal določb samih, in po posvetovanju s pravno službo in generalnim sekretariatom Komisije je bila sprejeta odločitev, da posvetovanje s socialnimi partnerji na evropski ravni v skladu s členom 154 Pogodbe o delovanju Evropske unije v tovrstnem primeru ni potrebno. Vendar so bili medpanožni socialni partnerji s pismom komisarja Andorja obveščeni o predlogu in povabljeni k predložitvi pripomb. 2.2. Predložitev tega predloga nacionalnim parlamentom Osnutki pravnih aktov, vključno s predlogi Komisije, poslani Evropskemu parlamentu in Svetu, morajo biti preposlani nacionalnim parlamentom v skladu s Protokolom (št. 1) o vlogi nacionalnih parlamentov v Evropski uniji, priloženem pogodbam. V skladu s členom 4 Protokola mora preteči osem tednov od dne, ko je nacionalnim parlamentom na voljo osnutek zakonodajnega akta, do dne, ko je uvrščen na začasni dnevni red Sveta zaradi njegovega sprejetja ali sprejetja stališča po zakonodajnem postopku. Izjeme so možne na podlagi člena 4 v nujnih primerih, ki se utemeljijo v aktu ali stališču Sveta. Sprejetje tega predloga s strani Evropskega parlamenta in Sveta se mora šteti kot absolutna nujnost zaradi zgoraj pojasnjenih razlogov, ki so lahko povzeti, kot sledi. Namen predloga Komisije COM(2011) 348, o katerem trenutno razpravljata Evropski parlament in Svet, je pred 30. aprilom 2012 posodobiti in izboljšati določbe Direktive 2004/40/ES, pri čemer jo razveljavlja in nadomešča. Zato velika večina držav članic ni prenesla Direktive 2004/40/ES, ker so čakale na sprejetje nove posodobljene direktive na podlagi gornjega predloga. Vendar se zdi, da zaradi zapletenosti zadeve in zelo različnih pogledov nanjo v Svetu ni možnosti, da bi Evropski parlament in Svet končala postopek sprejetja pred rokom 30. aprila 2012. Ta predlog, katerega edini cilj je odlog roka za prenos Direktive 2004/40/ES za dve leti, je treba zato sprejeti kot nujno zadevo v zelo kratkem času, ki je še na voljo. Če predlog ne bi bil sprejet do roka 30. april 2012, bi lahko prišlo do negativnih pravnih posledic v notranjih pravnih redih držav članic, ki še niso prenesle Direktive (glej oddelek 1.1). 2.3. Ocena učinka Glede na nujnost predloga in njegov omejen učinek predlogu ni priložena ločena ocena učinka. Če na tej stopnji ne bo sprememb, bo velika večina držav članic, ki Direktive 2004/40/ES še ni prenesla v nacionalno pravo, to morala narediti in jo uveljaviti v zelo kratkem časovnem obdobju, tj. do sedanjega roka 30. aprila 2012, z možnimi resnimi posledicami za kontinuiteto zdravstvenih služb, ki uporabljajo MRI. Prizadete bi bile lahko tudi nekatere industrijske dejavnosti. V kateri koli državi članici, ki ni prenesla Direktive do roka, bi nastala zelo negotova situacija. Državljani bi lahko na podlagi načela neposrednega vertikalnega učinka direktiv EU, ki ga je določilo Sodišče, proti njim sprožili sodne postopke na nacionalnih sodiščih zaradi neizvajanja Direktive. Poleg tega bi Komisija načeloma morala sprožiti postopke za ugotavljanje kršitev proti zadevnim državam članicam zaradi nesporočanja ukrepov za prenos. Odlog datuma prenosa Direktive hkrati omogoči, da se po nepotrebnem ne zavre uporaba MRI ali drugih industrijskih dejavnosti. Hkrati bi odlog omogočil, da bi se Direktiva, zlasti mejne vrednosti izpostavljenosti, posodobile in izboljšale z novo direktivo na podlagi predloga Komisije COM(2011) 348. Z upoštevanjem novih znanstvenih spoznanj bi to zagotavljalo visoko stopnjo varnosti za delavce in kontinuiteto gospodarskih dejavnosti. Predlagana sprememba vpliva samo na obveznost držav članic, da prenesejo Direktivo do 30. aprila 2012, in jo podaljša do 30. aprila 2014. Predlagana sprememba v osnovi ne spreminja zadevne direktive in zato ne nalaga nobenih dodatnih obveznosti podjetjem. 3. PRAVNI ELEMENTI PREDLOGA 3.1. Povzetek predlaganih ukrepov Predlog spreminja člen 13(1) Direktive 2004/40/ES, da se odloži datum prenosa na 30. april 2014. 3.2. Pravna podlaga Člen 153(2) Pogodbe o delovanju Evropske unije. 3.3. Načelo subsidiarnosti Načelo subsidiarnosti se uporablja, če se predlog nanaša na področje – varovanje zdravja in varnost delavcev pri delu – ki ni v izključni pristojnosti Evropske unije. Z ukrepanjem držav članic ciljev predloga ni mogoče doseči v zadostnem obsegu, ker se spremembe ali razveljavitev določb direktiv ne morejo izvesti na nacionalni ravni. Cilje predloga je mogoče doseči samo z ukrepanjem Skupnosti, ker ta predlog spreminja veljavni pravni akt Skupnosti, česar same države članice ne bi mogle izvesti. Načelu subsidiarnosti je zadoščeno s tem, da predlog spreminja obstoječo zakonodajo EU. 3.4. Načelo sorazmernosti Predlog je skladen z načelom sorazmernosti iz naslednjih razlogov. V osnovi ne spreminja sedanje zakonodaje EU: omejen je na odlog datuma za prenos Direktive 2004/40/ES do 30. aprila 2014, da bi se izognilo situaciji pravne negotovosti, ko bi sedanji rok potekel, in dalo Evropskemu parlamentu in Svetu dovolj časa za razpravo in dosego kompromisa o predlogu Komisije COM(2011) 348, katerega cilj je posodobiti in izboljšati določbe Direktive 2004/40/ES, pri čemer jo razveljavlja in nadomešča. 3.5. Izbira instrumentov Predlagani instrumenti: direktiva. Drugi instrumenti ne bi bili primerni. Ker gre za spremembo direktive, je edini ustrezen način sprejetje direktive. 4. PRORAČUNSKE POSLEDICE – Predlog ne vpliva na proračun EU. 5. DODATNE INFORMACIJE: · Poenostavitev Predlog ne uvaja poenostavitve zakonodajnega okvira. Namenjen je samo odlogu datuma prenosa Direktive 2004/40/ES na 30. april 2014. · Razveljavitev veljavne zakonodaje Sprejetje predloga ne bo povzročilo razveljavitve veljavnih zakonskih določb. · Evropski gospodarski prostor Ta osnutek akta se nanaša na področje, ki ga zajema Sporazum EGP, in ga je torej treba razširiti na Evropski gospodarski prostor. · Podrobna obrazložitev predloga po poglavjih ali členih Ta predlog samo spreminja datum prenosa Direktive 2004/40/ES na 30. april 2014. Ti dodatni dve leti za prenos določb Direktive v nacionalno pravo upravičujejo izraženi pomisleki – ki so bili v nekaterih primerih potrjeni – da bi lahko mejne vrednosti izpostavljenosti iz Direktive imele nesorazmeren učinek na kontinuiteto medicinskih postopkov, ki uporabljajo slikanje z magnetno resonanco. Odlog bi za Direktivo in zlasti mejne vrednosti izpostavljenosti zagotovil dovolj časa za posodobitev in izboljšanje z novo direktivo na podlagi predloga Komisije COM(2011) 348, o katerem trenutno razpravljata Svet in Evropski parlament in katerega cilj je zagotavljanje visoke ravni varnosti za delavce ter kontinuiteta medicinskih postopkov in drugih gospodarskih dejavnosti. Z dveletnim odlogom bi se prav tako izognilo negativnim pravnim posledicam v pravnih redih držav članic, ki še niso prenesle Direktive. Člen 1 predloga v tem smislu spreminja člen 13(1) „Prenos“ Direktive 2004/40/ES. 2012/0003 (COD) Predlog DIREKTIVA EVROPSKEGA PARLAMENTA IN SVETA o spremembi Direktive 2004/40/ES o minimalnih zdravstvenih in varnostnih zahtevah v zvezi z izpostavljenostjo delavcev tveganjem, ki nastajajo zaradi fizikalnih dejavnikov (elektromagnetnih sevanj) (18. posamična direktiva v smislu člena 16(1) Direktive 89/391/EGS) EVROPSKI PARLAMENT IN SVET EVRLOPSKE UNIJE STA – ob upoštevanju Pogodbe o delovanju Evropske unije in zlasti člena 153(2) Pogodbe, ob upoštevanju predloga Evropske komisije, po posredovanju osnutka zakonodajnega akta nacionalnim parlamentom, ob upoštevanju mnenja Evropskega ekonomsko-socialnega odbora[5], ob upoštevanju mnenja Odbora regij[6], v skladu z rednim zakonodajnim postopkom, ob upoštevanju naslednjega: (1) Po začetku veljavnosti Direktive 2004/40/ES Evropskega parlamenta in Sveta z dne 29. aprila 2004 o minimalnih zdravstvenih in varnostnih zahtevah v zvezi z izpostavljenostjo delavcev tveganjem, ki nastajajo zaradi fizikalnih dejavnikov (elektromagnetnih sevanj)[7], so zainteresirane strani in zlasti medicinska skupnost izrazile zaskrbljenost zaradi možnih posledic izvajanja navedene direktive na uporabo medicinskih postopkov, temelječih na medicinskem slikanju. Strani so bile zaskrbljene tudi zaradi posledic Direktive za nekatere industrijske dejavnosti. (2) Komisija je preverila argumente, ki so jih navedle zainteresirane strani, in odločila, da bo ponovno obravnavala nekatere določbe Direktive 2004/40/ES na podlagi novih znanstvenih dokazov. (3) Rok za prenos Direktive 2004/40/ES je bil z Direktivo 2008/46/ES z dne 23. aprila 2008[8] zato odložen na 30. april 2012, da bi se omogočilo sprejetje nove direktive na podlagi najnovejših dokazov. (4) Komisija je 14. junija 2011 sprejela predlog za novo direktivo, ki naj bi nadomestila Direktivo 2004/40/ES. Nova direktiva bi morala zagotoviti visoko raven varovanja zdravja in varnosti delavcev ter nadaljevanje in razvoj medicinske in drugih industrijskih dejavnosti, ki uporabljajo elektromagnetna polja. Zato večina držav članic še ni prenesla Direktive 2004/40/ES, ker nova direktiva še ni bila sprejeta. (5) Vendar zaradi tehnične zapletenosti zadeve ni verjetno, da bi bila nova direktiva sprejeta pred rokom za prenos Direktive 2004/40/ES. (6) Zato je treba navedeni rok podaljšati. (7) Ob upoštevanju zgoraj navedenega in zaradi zelo kratkega obdobja, ki je na voljo pred rokom 30. april 2012, je treba zagotoviti, da Evropski parlament in Svet to direktivo sprejmeta kot nujno zadevo in da začne nemudoma veljati. (8) Zato, kar zadeva prepošiljnje nacionalnim parlamentom v skladu s protokolom (št. 1) o vlogi nacionalnih parlamentov v Evropski uniji, je bila v tem primeru uporabljena izjema za nujne primere iz člena 4 tega protokola v zvezi s časom, ki naj bi potekel med osemmesečnim obdobjem, ko naj bi bil osnutek zakonodajnega akta na voljo nacionalnim parlamentom, in datumom, ko naj bi bil postavljen na začasni dnevni red Sveta za njegovo sprejetje ali sprejetje stališča na podlagi zakonodajnega postopka – SPREJELA NASLEDNJO DIREKTIVO: Člen 1 V členu 13(1) Direktive 2004/40/ES se datum „30. aprila 2012“ nadomesti s „30. aprila 2014“. Člen 2 Ta direktiva začne veljati na dan objave v Uradnem listu Evropske unije. Člen 3 Ta direktiva je naslovljena na države članice. V Bruslju, Za Evropski parlament Za Svet Predsednik Predsednik [1] UL L 184, 24.5.2004, str. 23. [2] UL L 114, 26.4.2008, str. 88. [3] Zlasti priporočili Mednarodne komisije za zaščito pred neionizirajočimi sevanji (ICNIRP) za statična magnetna polja (april 2009) ter za elektronska in magnetna polja v obsegu 1 Hz do 100 kHz (december 2010). [4] 300 GHz: frekvenca 300 milijard herzev ali ciklov na sekundo. Herz (kratica Hz) je mednarodna enota za frekvenco. [5] UL C […], […], str. […]. [6] UL C […], […], str. […]. [7] UL L 184, 24.5.2004, str. 1. [8] UL L 114, 26.4.2008, str. 88–89.